
หลักการและเหตุผล

	เพื่อเป็นการสมควรกำหนดหลักเกณฑ์เกี่ยวกับการควบคุมการเลี้ยงและปล่อยสัตว์ เพื่อมิให้ก่อให้เกิดเหตุรำคาญและป้องกันโรคติดต่อจากสัตว์สู่คน ในเขตเทศบาล/องค์การบริหารส่วนตำบล
แม่หวาด  จึงได้จัดทำเทศบัญญัติ/ข้อบัญญัติ การควบคุมการเลี้ยงหรือปล่อยสัตว์ พ.ศ. 2562 


						
		ชุมชนในเขต องค์การบริหารส่วนตำบลองค์การบริหารส่วนตำบลแม่หวาดเป็นชุมชนที่มีขนาดใหญ่     มีการขยายตัวอย่างรวดเร็ว และมีการเลี้ยงสุนัขและแมวเป็นจำนวนมาก ซึ่งในบางครั้งเจ้าของสุนัขและแมว  ยังไม่มีความตระหนักในเรื่องการดูแล รักษา เลี้ยงดูและการควบคุมการปล่อยสุนัขและแมว ซึ่งก่อให้เกิดปัญหาสุนัขกัดทำร้ายผู้อื่นที่มิใช่เจ้าของ หรืออาจเกิดโรคติดต่อจากสุนัขหรือแมวสู่คน เพื่อเป็นการดูแลรักษาสุขภาวะความเป็นอยู่ของประชาชนในเขต องค์การบริหารส่วนตำบลแม่หวาดให้ดีขึ้น ป้องกันและแก้ไขปัญหาที่เกี่ยวกับเหตุเดือดร้อนจากการเลี้ยงสัตว์ ควบคุมโรคระบาด มลภาวะและสภาพแวดล้อมเป็นพิษ    และกำหนดมาตรการในการควบคุมการเลี้ยงหรือปล่อยสุนัขและแมว จึงได้ตรา ข้อบัญญัติเรื่องนี้ขึ้น

ข้อบัญญัติองค์การบริหารส่วนตำบลแม่หวาด
เรื่อง   การควบคุมการเลี้ยงหรือปล่อยสัตว์  พ.ศ.  2562
*************************
	โดยที่เห็นเป็นการสมควรตรา ข้อบัญญัติองค์การบริหารส่วนตำบลแม่หวาด  เรื่อง  การควบคุมการเลี้ยงหรือปล่อยสัตว์ พ.ศ.  2562  ขึ้นบังคับใช้
	อาศัยความในมาตรา 60 แห่งพระราชบัญญัติเทศบาล พ.ศ. 2496 และที่แก้ไขเพิ่มเติม /มาตรา 71 แห่งพระราชบัญญัติสภาตำบลและองค์การบริหารส่วนตำบล พ.ศ. 2537 และที่แก้ไขเพิ่มเติม ประกอบกับมาตรา 29 แห่งพระราชบัญญัติการสาธารณสุข พ.ศ. 2535 และที่แก้ไขเพิ่มเติม ซึ่ง องค์การบริหารส่วนตำบลแม่หวาด  โดยได้รับความเห็นชอบจากสภา สภาองค์การบริหารส่วนตำบลแม่หวาด และความเห็นชอบของนายอำเภอ จึงได้ตรา ข้อบัญญัติขึ้นไว้ดังนี้
		ข้อ 1 ข้อบัญญัติ นี้เรียกว่า  “ข้อบัญญัติองค์การบริหารส่วนตำบลแม่หวาด  เรื่อง การควบคุมการเลี้ยงหรือปล่อยสัตว์ พ.ศ. 2562”
		ข้อ 2 ข้อบัญญัติ นี้ให้ใช้บังคับเมื่อพ้นกำหนดเวลา 7 วัน นับแต่วันประกาศโดยเปิดเผย    ณ สำนักงานองค์การบริหารส่วนตำบล ข้อบัญญัตินี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป
		ข้อ 3 ข้อบัญญัติ ระเบียบ ข้อบังคับ ประกาศ หรือคำสั่งอื่นใดในส่วนที่ได้กำหนดไว้แล้วใน ข้อบัญญัตินี้  หรือซึ่งขัดแย้งกับ ข้อบัญญัตินี้ ให้ใช้ ข้อบัญญัตินี้แทน
	**	ข้อ 4 ข้อบัญญัตินี้  มิให้ใช้บังคับแก่
		1. การเลี้ยงและปล่อยสัตว์ของทางราชการ
		2. การเลี้ยงสัตว์ของผู้ได้รับอนุญาตให้ประกอบกิจการที่เป็นอันตรายต่อสุขภาพ
		ข้อ 5 ใน ข้อบัญญัตินี้
		“สัตว์” หมายถึง สุนัขและแมว
		“การเลี้ยงสัตว์” หมายถึง การมีสัตว์ไว้ในครอบครองและดูแลเอาใจใส่บำรุงรักษาตลอดจนให้อาหารเป็นอาจิณ
		“การปล่อยสัตว์” หมายถึง การสละการครอบครองหรือปล่อยให้อยู่นอกสถานที่เลี้ยงโดยปราศจากการควบคุม
		“เจ้าของสัตว์” หมายถึง ผู้ครอบครองสัตว์ แต่ไม่รวมถึงผู้ให้อาหารสัตว์เป็นประจำ
		“สถานที่เลี้ยงสัตว์” หมายถึง กรง ที่ขัง หรือที่เลี้ยงอื่นที่มีการควบคุมของเจ้าของสัตว์
		“ที่หรือทางสาธารณะ” หมายถึง สถานที่หรือทางซึ่งไม่ใช่เป็นของเอกชนและประชาชนสามารถใช้ประโยชน์หรือใช้สัญจรร่วมกันได้
		“สิ่งปฏิกูล” หมายถึง อุจาระหรือปัสสาวะและสิ่งอื่นใดซึ่งเป็นสิ่งโสโครกมีกลิ่นเหม็น
	**	“สัตว์ควบคุมพิเศษ” หมายถึง 
		1. สุนัขสายพันธุ์ที่ดุร้าย  เช่น  ร็อตไวเลอร์ (Rottweiller) , พิทบูลเทอเรีย (Pitbull terrier) ,    บูลเทอเรีย (Bullterrier) , บางแก้ว , โดเบอร์แมน , ฟิล่า , อัลเซเชี่ยน (เยอรมันเชฟเพิร์ด) , มาสทิสต์ , เชาเชา , อลาสกัน มารามิวท์ หรือสายพันธุ์ที่ใกล้เคียงกันกับที่กล่าวมาทั้งหมด หรือลูกผสมสายพันธุ์ดังกล่าว 

	2. สัตว์ที่มีประวัติทำร้ายคนหรือพยายามทำร้ายคน  โดยมีหลักฐานการแจ้งความต่อเจ้าหน้าที่ตำรวจ
  	3. สัตว์ที่มีพฤติกรรมไล่ทำร้ายคนหรือสัตว์ โดยปราศจากการยั่วยุ
	4. สัตว์ที่เจ้าพนักงานท้องถิ่นประกาศกำหนด 
	“การขึ้นทะเบียน” หมายถึง  การนำเอกสารเกี่ยวกับสุนัขหรือแมวที่จดทะเบียนไว้แล้ว    แจ้งต่อพนักงานเจ้าหน้าที่เพื่อบันทึกรายละเอียดรูปพรรณสัณฐาน  
	“เจ้าพนักงานท้องถิ่น” หมายถึง นายกองค์การบริหารส่วนตำบลแม่หวาด
 		“พนักงานเจ้าหน้าที่” หมายถึง ข้าราชการหรือพนักงานส่วนท้องถิ่นซึ่งได้รับแต่งตั้งจาก    เจ้าพนักงานท้องถิ่นเพื่อปฏิบัติการให้เป็นไปตาม ข้อบัญญัตินี้
		“เจ้าพนักงานสาธารณสุข” หมายถึง เจ้าพนักงานซึ่งได้รับแต่งตั้งให้ปฏิบัติการตามพระราชบัญญัติการสาธารณสุข พ.ศ. 2535
		ข้อ 6 ให้นายกองค์การบริหารส่วนตำบล รักษาการตาม ข้อบัญญัตินี้ และให้มีอำนาจออกข้อบังคับ ระเบียบ คำสั่ง ประกาศ เพื่อปฏิบัติการให้เป็นไปตาม ข้อบัญญัตินี้

หมวดที่ 1
บททั่วไป

		ข้อ 7 ห้ามมิให้ผู้ใดปล่อยสัตว์ในที่หรือทางสาธารณะ หรือในที่อื่นใดที่เจ้าพนักงานท้องถิ่นประกาศกำหนดโดยเด็ดขาด
	**	ข้อ 8 เพื่อประโยชน์ในการรักษาสภาวะความเป็นอยู่ที่เหมาะสมกับการดำรงชีพของประชาชนในท้องถิ่นหรือเพื่อป้องกันอันตรายจากเชื้อโรคที่เกิดจากสัตว์ ให้พื้นที่ในเขตอำนาจของ องค์การบริหารส่วนตำบลเป็นเขตควบคุมการเลี้ยงหรือปล่อยสัตว์ดังนี้ (ออกตามความในมาตรา 29พระราชบัญญัติการสาธารณสุข พ.ศ. 2535)
(หมายเหตุ เขตควบคุมฯ ในลักษณะต่างๆ ที่ร่างไว้นี้เป็นไปตามกรอบของบทบัญญัติแห่งกฎหมาย           ส่วนข้อเท็จจริงของแต่ละท้องถิ่นจะสมควรมีการควบคุมเพียงใดก็ขึ้นอยู่กับความเป็นจริงและความประสงค์ของแต่ละท้องถิ่นนั้นๆ เอง)
		(1) ให้พื้นที่ต่อไปนี้เป็นเขตห้ามเลี้ยงหรือปล่อยสัตว์โดยเด็ดขาด
				1.1) พื้นที่ในส่วนราชการ เป็นเขตห้ามเลี้ยงหรือปล่อยสัตว์ประเภท (สุนัขและแมว) โดยเด็ดขาด
			1.2) พื้นที่สาธารณะ  เป็นเขตห้ามเลี้ยงหรือปล่อยสัตว์ประเภท (สุนัขและแมว)  โดยเด็ดขาด)
		(2) ให้พื้นที่ต่อไปนี้เป็นเขตห้ามเลี้ยงหรือปล่อยสัตว์เกินจำนวนที่กำหนดดังนี้
			2.1) วัด เป็นเขตห้ามเลี้ยงหรือปล่อยสัตว์ประเภท  (ประเภทสุนัขและแมว) 				2.2) โรงเรียน  เป็นเขตห้ามเลี้ยงหรือปล่อยสัตว์ประเภท (ประเภทสุนัขและแมว)
			2.3) มัสยิด  เป็นเขตห้ามเลี้ยงหรือปล่อยสัตว์ประเภท  (ประเภทสุนัขและแมว)
		   2.4)  เส้นทางการคมนาคม  เป็นเขตห้ามเลี้ยงหรือปล่อยสัตว์ประเภท  (สุนัข, แมว, วัว, แพ, แกะ)

		(3) ให้พื้นที่ต่อไปนี้เป็นเขตที่การเลี้ยงหรือปล่อยสัตว์ต้องอยู่ภายใต้มาตรการอย่างใด   อย่างหนึ่ง ดังนี้
			3.1)  สวนสาธารณะ  เป็นเขตที่การเลี้ยงหรือปล่อยสัตว์ประเภท (สุนัข, แมว , แกะ, วัว) ต้อง (มาตรการต้องรักษาความสะอาดในบริเวณที่ปล่อยสัตว์  หากมีมูลสัตว์ให้เจ้าของรับผิดชอบดูแลความสะอาดในพื้นที่ดังกล่าว)
   			
(“มาตรการ” หมายถึง วิธีการที่จะทำให้ได้รับผลสำเร็จ)


หมวดที่ 2
การจดทะเบียนสัตว์

	***	ข้อ 9 ในการจดทะเบียนสัตว์ ให้เจ้าของบ้านหรือเจ้าของสัตว์ที่ครอบครองสัตว์             เป็นระยะเวลาไม่น้อยกว่า 60 วันขึ้นไป ยื่นคำขอใบรับรองการจดทะเบียนและขึ้นทะเบียนสัตว์ต่อพนักงานเจ้าหน้าที่ ที่สำนักงาน องค์การบริหารส่วนตำบลแม่หวาดหรือสถานที่ใดตามที่เจ้าพนักงานท้องถิ่นกำหนด
	***	ข้อ 10 ในกรณีที่สัตว์ตายหรือได้พบสัตว์ที่ตายแล้ว เจ้าของบ้านหรือเจ้าของสัตว์มีหน้าที่   ต้องแจ้งการตายหรือพบสัตว์ที่ตายต่อพนักงานเจ้าหน้าที่ตามแบบที่เจ้าพนักงานท้องถิ่นกำหนด ภายใน 30 วัน    นับแต่วันที่สัตว์ตายหรือพบสัตว์ที่ตาย เพื่อปฏิบัติการตามอำนาจหน้าที่ต่อไป
			กรณีที่สัตว์พ้นไปจากการครอบครองของเจ้าของสัตว์ เช่น หาย ยกสัตว์ให้บุคคลคนอื่น เป็นต้น เจ้าของสัตว์มีหน้าที่ต้องแจ้งต่อพนักงานเจ้าหน้าที่ตามแบบที่เจ้าพนักงานท้องถิ่นกำหนด ภายใน 90 วัน นับแต่วันที่สัตว์พ้นไปจากการครอบครอง

หมวดที่ 3
การควบคุมการเลี้ยงหรือปล่อยสัตว์

	 ***ข้อ 11 ในการเลี้ยงสัตว์ ให้เจ้าของสัตว์มีหน้าที่ต้องปฏิบัติต่อไปนี้
	(1) ต้องนำสัตว์ที่มีอายุระหว่าง  2 - 4 เดือน ไปฉีดวัคซีนป้องกันโรคพิษสุนัขบ้า   เป็นครั้งแรก และต้องนำสัตว์ไปฉีดวัคซีนครั้งต่อไปตามที่กำหนดในใบรับรองการฉีดวัคซีน
	(2) จัดสถานที่เลี้ยงตามความเหมาะสมของสัตว์ โดยมีขนาดเพียงพอแก่การดำรงชีวิตของสัตว์ มีแสงสว่างและการระบายอากาศที่เพียงพอ มีระบบการะบายน้ำและการกำจัดสิ่งปฏิกูลให้ถูกสุขลักษณะ ทั้งนี้ตามประกาศของพนักงานเจ้าหน้าที่
               		กรณีเป็นสัตว์ควบคุมพิเศษจะต้องเลี้ยงในสถานที่ หรือกรงที่สัตว์ไม่สามารถเข้าถึงบุคคลภายนอกได้ และมีป้ายเตือนให้ระมัดระวังโดยสามารถสังเกตเห็นได้อย่างชัดเจน
     			(3)  ควบคุมดูแลสัตว์มิให้ก่อเหตุเดือดร้อนรำคาญแก่ผู้อื่น
	(4) รักษาสถานที่เลี้ยงสัตว์ให้สะอาดอยู่เสมอ จัดเก็บสิ่งปฏิกูลให้ถูกสุขลักษณะ      เป็นประจำไม่ปล่อยให้เป็นที่สะสมหมักหมมจนเกิดกลิ่นเหม็น หรือแหล่งเชื้อโรคที่เป็นอันตราย
	(5) ต้องรับผิดชอบต่อความเป็นอยู่ของสัตว์ให้ดำรงชีวิตอยู่อย่างปกติ หากเจ้าของสัตว์ไม่สามารถเลี้ยงดูสัตว์ได้เป็นการชั่วคราว ต้องจัดให้มีผู้ดูแลความเป็นอยู่ของสัตว์ให้เป็นปกติ

	(6) จัดให้มีการเสริมสร้างภูมิคุ้มกันโรคในสัตว์ เพื่อป้องกันอันตรายจากเชื้อโรคที่เกิดจากสัตว์ 
	(7) ให้เลี้ยงสัตว์ภายในสถานที่ของตน ไม่ปล่อยให้สัตว์ออกนอกสถานที่เลี้ยงสัตว์       โดยปราศจากการควบคุม กรณีเป็นสัตว์ดุร้ายจะต้องเลี้ยงในสถานที่หรือกรงที่บุคคลภายนอกเข้าไปไม่ถึงตัวสัตว์ และมีป้ายเตือนให้ระมัดระวังไว้อย่างชัดเจน
	(8) ปฏิบัติการอื่นใดตามคำแนะนำของเจ้าพนักงานท้องถิ่นหรือพนักงานเจ้าหน้าที่
	**	ข้อ 12 ให้เจ้าของสัตว์มีหน้าที่ต้องกำจัดสิ่งปฏิกูลอันเกิดจากสัตว์ของตนในที่หรือทางสาธารณะ 
               ***	ข้อ 13 เมื่อมีกรณีสงสัยหรือพบว่าสัตว์ที่ตนเลี้ยงไว้มีอาการโรค เช่น อาการดุร้าย วิ่งเพ่นพ่าน กัดสิ่งที่ขวางหน้า หรือเซื่องซึม ซุกตัวในที่มืด ปากอ้าลิ้นห้อยแดงคล้ำ น้ำลายไหล เดินโซเซ ตัวแข็ง ขาอ่อนเปลี้ย เจ้าของสัตว์มีหน้าที่ต้องแจ้งต่อเจ้าพนักงานท้องถิ่นหรือพนักงานเจ้าหน้าที่ ภายใน 24 ชั่วโมง
             		เมื่อสัตว์ซึ่งปรากฏอาการตามวรรคหนึ่ง กัดหรือทำร้ายบุคคลใด ให้เจ้าของที่เป็นผู้ครอบครองสัตว์จับสัตว์นั้นกักขังไว้เพื่อ สังเกตอาการไม่น้อยกว่า 10 วัน และแจ้งอาการสัตว์เจ้าพนักงานท้องถิ่นหรือพนักงานเจ้าหน้าที่ หรือสัตวแพทย์ของสำนักงานปศุสัตว์จังหวัด/อำเภอทราบ
             		เมื่อสัตว์ซึ่งปรากฏอาการตามวรรคหนึ่ง ตายหรือสงสัยจะเป็นโรค เจ้าของสัตว์ต้องแจ้งเจ้าพนักงานท้องถิ่นหรือพนักงานเจ้าหน้าที่หรือสัตวแพทย์ของสำนักงานปศุสัตว์จังหวัด/อำเภอ เพื่อตรวจหาโรคสัตว์
	***	ข้อ 14 บุคคลใดให้อาหารสัตว์เป็นประจำหรือครั้งคราว มีหน้าที่สังเกตอาการสัตว์ หากปรากฏกรณีสงสัยว่าสัตว์ดังกล่าว มีอาการตามข้อ 13 วรรคหนึ่ง บุคคลดังกล่าวมีหน้าที่ต้องแจ้งต่อเจ้าพนักงานท้องถิ่นหรือพนักงานเจ้าหน้าที่ ภายใน 24 ชั่วโมง
              		ข้อ 15 เมื่อสัตว์ตาย เจ้าของสัตว์จะต้องกำจัดซากสัตว์ให้ถูกสุขลักษณะเพื่อป้องกันมิให้เป็นแหล่งเพาะเชื้อโรค เพาะพันธุ์แมลงหรือพาหะนำโรคโดยวิธีที่ไม่ก่อเหตุรำคาญและไม่ให้เกิดการปนเปื้อน      ในแหล่งน้ำ
              ***	ข้อ 16 เมื่อสัตว์ที่เลี้ยงไว้ มีอาการโรคสัตว์ หรือเป็นโรคสัตว์ หรือถูกสัตว์ซึ่งเป็นโรคกัด   หรือทำร้าย เจ้าของสัตว์มีหน้าที่ต้องแจ้งต่อเจ้าหนักงานท้องถิ่นหรือพนักงานเจ้าหน้าที่ หรือสัตวแพทย์ของสำนักงานปศุสัตว์จังหวัด/อำเภอ
              		ข้อ 17 เจ้าของสัตว์มีหน้าที่ต้องอำนวยความสะดวกหรือไม่กระทำการใดอันเป็นการขัดขวางการปฏิบัติงานตามอำนาจหน้าที่ของเจ้าพนักงานท้องถิ่นหรือพนักงานเจ้าหน้าที่ และห้ามมิให้บุคคลใดขัดขวางการจับสัตว์ที่ไม่มีเจ้าของในที่สาธารณะ ทั้งนี้ให้เจ้าของสัตว์หรือบุคคลอื่นใดมีหน้าที่ให้ข้อมูลสัตว์ที่สงสัยว่า  จะเป็นโรคสัตว์
              		ข้อ 18 เมื่อมีประกาศเขตระบาดโรคสัตว์หรือประกาศเขตโรคสัตว์ชั่วคราว ห้ามมิให้ผู้ใดเคลื่อนย้ายสัตว์หรือซากสัตว์ภายใน และเข้า-ออก ในเขตเทศบาลตำบล/องค์การบริหารส่วนตำบลแม่หวาดเว้นแต่ได้รับอนุญาตเป็นหนังสือจากสัตวแพทย์ของสำนักงานปศุสัตว์จังหวัด/สำนักงานปศุสัตว์อำเภอ       หรือเจ้าพนักงานท้องถิ่น หรือพนักงานเจ้าหน้าที่
           	**	ข้อ 19 ผู้ใดนำสัตว์ออกนอกสถานที่เลี้ยง  ต้องปฏิบัติดังต่อไปนี้
	(1)  ควบคุมสัตว์ด้วยอุปกรณ์ที่แข็งแรงพอที่จะหยุดยั้งมิให้สัตว์ทำร้ายผู้อื่นหรือ    ทำความเสียหายแก่สิ่งของสาธารณะหรือของผู้อื่นได้อย่างทันท่วงที

	(2) กรณีที่เป็นสัตว์ควบคุมพิเศษ ต้องสวมใส่อุปกรณ์ครอบปากและสายลากจูง     ที่แข็งแรง และจับสายลากจูงสัตว์ห่างจากตัวสัตว์ไม่เกิน 50 เซนติเมตร

หมวดที่ 4
อำนาจหน้าที่ของเจ้าพนักงานท้องถิ่น

		ข้อ 20 ให้เจ้าพนักงานท้องถิ่นมีอำนาจแต่งตั้งข้าราชการหรือพนักงานส่วนท้องถิ่น         เพื่อให้ปฏิบัติหน้าที่ตามมาตรา 44 วรรคหนึ่ง แห่งพระราชบัญญัติการสาธารณสุข พ.ศ. 2535 ในเขตอำนาจ  ของเทศบาล/องค์การบริหารส่วนตำบลแม่หวาด  ในเรื่องใดหรือทุกเรื่องก็ได้ (บัญญัติตามมาตรา 44 วรรคสองพระราชบัญญัติการสาธารณสุข พ.ศ. 2535)

หมวดที่ 5
บทกำหนดโทษ

		ข้อ 21 ผู้ใดฝ่าฝืนข้อห้ามหรือข้อควรปฏิบัติตาม ข้อบัญญัตินี้ ต้องระวางโทษ ตามพระราชบัญญัติการสาธารณสุข พ.ศ. 2535

	


	ประกาศ  ณ   วันที่          เดือนกันยายน   พ.ศ. 2561

						
						(ลงชื่อ)
                                                    	            (นายมะยาลี  ลาเตะ)
				                           นายกองค์การบริหารส่วนตำบลแม่หวาด
 
                           
                   		เห็นชอบ

	
	(ลงนาม)
		  (นายอนิรุทร  บัวอ่อน)
     		      นายอำเภอธารโต


หมายเหตุ 	** 	หมายความว่า พิจารณาตามความเหมาะสมของพื้นที่
	*** 	หมายความว่า ต้องกำหนดไว้ในร่างเทศบัญญัติ/ข้อบัญญัติ                     
		(เพื่อบรรลุวัตถุประสงค์โครงการสัตว์ปลอดโรค คนปลอดภัย จากโรคพิษสุนัขบ้าฯ)

ประกาศองค์การบริหารส่วนตำบลแม่หวาด

เรื่อง  ประกาศใช้ข้อบัญญัติองค์การบริหารส่วนตำบลแม่หวาด

เรื่อง  การควบคุมการเลี้ยงสัตว์หรือการปล่อยสัตว์  พ.ศ. 2562

*****************************

		ตามที่องค์การบริหารส่วนตำบลแม่หวาด  ได้ออกข้อบัญญัติองค์การบริหารส่วนตำบล

แม่หวาด  เรื่อง  การควบคุมการเลี้ยงสัตว์หรือปล่อยสัตว์  พ.ศ. 2562  โดยสภาองค์การบริหารส่วนตำบลแม่หวาด  มีมติเห็นชอบเมื่อคราวประชุมสภาองค์การบริหารส่วนตำบลแม่หวาด  สมัยสามัญที่  3  ครั้งที่  2/2561  เมื่อวันที่  15  เดือนสิงหาคม  2561  และนายอำเภอธารโตได้พิจารณาเห็นชอบให้องค์การบริหารส่วนตำบลแม่หวาดประกาศใช้ข้อบัญญัติ  เรื่อง  การควบคุมการเลี้ยงสัตว์หรือปล่อยสัตว์  พ.ศ. 2562  เมื่อวันที่  27  กันยายน  2561  ตามหนังสืออำเภอธารโต  ที่ ยล 0023.9/7232  ลงวันที่  27  กันยายน  2561  นั้น  

		อาศัยอำนาจตามความในมาตรา  67 (2)  (3)  (7)  ประกอบกับมาตรา  71  แห่งพระราชบัญญัติสภาองค์การบริหารส่วนตำบล  พ.ศ. 2537  (แก้ไขเพิ่มเติม)  ฉบับที่  6  พ.ศ. 2552  ประกอบกับมาตรา  25  มาตรา  26  มาตรา  27  มาตรา 28  มาตรา 2 9  และมาตรา  30  แห่งพระราชบัญญัติการสาธารณสุข  พ.ศ. 2535  แก้ไขเพิ่มเติมถึงฉบับที่ 2 พ.ศ. 2550  อันเป็นกฎหมายที่มีบทบัญญัติบางประการเกี่ยวกับการก่อเหตุรำคาญ  การควบคุมการเลี้ยงสัตว์หรือปล่อยสัตว์  จึงขอประกาศใช้ข้อบัญญัติองค์การบริหารส่วนตำบลแม่หวาด  เรื่อง  การควบคุมการเลี้ยงสัตว์หรือปล่อยสัตว์  พ.ศ. 2562  ตั้งแต่วันถัดจากวันประกาศในราชกิจจานุเบกษาเป็นต้นไป

		จึงประกาศให้ทราบโดยทั่วกัน



				ประกาศ  ณ  วันที่  1  ตุลาคม  พ.ศ. 2561





				                มะยาลี  ลาเตะ

				           (นายมะยาลี   ลาเตะ)

				 นายกองค์การบริหารส่วนตำบลแม่หวาด

